אנתוני האוספאד'ר

אנתוני האוספאד'ר (באנגלית: Anthony Housefather, נולד ב-25 בינואר 1970) הוא חבר פרלמנט קנדי המייצג את אזור הבחירה מאונט רויאל דובר האנגלית, שהוא חלק מהאי מונטריאול. מ-2016 עד 2019, האוספאד'ר שימש כיו"ר ועדת צדק וזכויות אדם. לאחר בחירות 2019, הוא מונה למזכיר הפרלמנטרי של שר העבודה. לאחר הבחירות הפדרליות ב-2021, האוספאד'ר מונה למזכיר הפרלמנטרי של שר השירותים הציבוריים והרכש, תפקיד בו כיהן עד סתיו 2023. בשנת 2024 הוא הפך למזכיר פרלמנטרי של נשיא מועצת האוצר. מאז 2021 מכהן כנשיא הקבוצה הבין-פרלמנטרית קנדה-ישראל. האוספאד'ר נולד ב-25 בינואר 1970 למשפחה יהודית במונטריאול, שבקוויבק. גם סביו וסבותיו כולם ילידי מונטריאול. אביו, דייוויד האוספאד'ר, היה נוטריון. האוספאד'ר למד בתיכון הרצליה - תלמוד תורה (אנ'), והוא שולט בעברית. להאוספאד'ר שני תארים במשפטים (BCL ו-LL.B.) מאוניברסיטת מקגיל, ותואר שני במנהל עסקים מבית הספר לעסקים על שם ג'ון מולסון באוניברסיטת קונקורדיה. לפני בחירתו לתפקיד פדרלי, ובמקביל לכהונתו כראש עירייה, הוא שימש כסמנכ"ל בכיר, אחראי על רכש ונדל"ן וכן מנהל המחלקה המשפטית בחברת טכנולוגיה רב לאומית בשם Dialogic Corporation אליה הצטרף בשנת 1997. כבר כנער היה האוספאד'ר פעיל באגודה הליברלית של מאונט רויאל. בשנת 1991 נבחר כסגן נשיא למדיניות של הליברלים הצעירים של אגף קוויבק, ובשנת 1992 נבחר להנהלה הלאומית של המפלגה הליברלית כסגן נשיא מדיניות של הליברלים הצעירים של קנדה. בתפקידו זה לקח חלק בפיתוח מצע המפלגה הליברלית לקמפיין של 1993. כשהסתיימה כהונתו בהנהלה הלאומית, האוספאד'ר נבחר לראשונה למועצת העיר המפסטד ב-1994. הוא נבחר מחדש ב-1998, וכיהן בתפקיד זה עד 2001, אז אילצה ממשלת Parti Quebecois (אנ') את המפסטד, יחד עם שאר הערים והעיירות שבאי מונטריאול להתמזג עם העיר מונטריאול. בבחירות 2001, לאחר קמפיין הממוקד בהבטחה לתמוך בפילוג אם ממשלה חדשה תתיר זאת אי פעם, נבחר האוספאד'ר כחבר מועצה ברובע קוט סן-לוק – המפסטד – מונטריאול מערב, ברוב של כ-70% מהקולות. כאשר נבחרה המפלגה הליברלית של קוויבק ב-2003, היא החלה תהליך שאפשר לערים ועיירות להתפרק מהעיר המאוחדת מונטריאול. האוספאד'ר היה היחיד מבין שלושת חברי המועצה הנבחרים בקוט סן-לוק-המפסטד-מונטריאול מערב שתמך בפילוג, וכיהן כיו"ר משותף של ועדת הפילוג של קוט סן-לוק, כחבר בוועדת הפילוג של המפסטד וכחבר בוועדת הפילוג של מונטריאול מערב. ב-20 ביוני 2004, כל שלוש הקהילות הצביעו בעד פילוג ממונטריאול, כאשר הצבעה בעד לפילוג קיבלה 91% מהקולות שהתקבלו בהמפסטד, 87% מהקולות בקוט סן-לוק ו-84% מהקולות במונטריאול מַעֲרָב, וכל שלוש הרשויות הוקמו מחדש בגבולותיהן הקודמים החל מ-1 בינואר 2006, כאשר הבחירות נקבעו לנובמבר 2005. האוספאד'ר הוביל את תנועת הפילוג ברובע שלו. לאחר שמשאל עם ב-20 ביוני 2004 אישר את הפרדתן המחודשת של כל שלוש העיריות, נבחר לראשות העיר קוט סן-לוק, תפקיד בו כיהן מ-2005 עד 2015. ב-2015 התפטר ממשרתו בעקבות בחירתו לפרלמנט. ב-7 בנובמבר 2005, האוספאד'ר נבחר לראשות העיר קוט סן-לוק שנוצרה מחדש, והוא זכה בבחירות ברוב של 75% מהקולות בעוד שראש העירייה הקודם ברנרד לאנג קיבל 14% מהקולות, ויריב שלישי קיבל 10% מהקולות. האוספאד'ר היה ראש עיר פופולרי, ונבחר מחדש לכהונה שנייה ללא מתחרים ב-2 באוקטובר 2009 ושוב נבחר ללא מתחרים לכהונתו השלישית ב-4 באוקטובר 2013. כראש עיר, האוספאד'ר היה מעורב מאוד הן בנושאים מקומיים והן בנושאים מחוזיים. ב-2013 הוא הוביל את המאבק של עיריות דו-לשוניות נגד הצעת חוק 14 של ממשלת קוויבק, שבין היתר הייתה מונעת מרשויות רבות בקוויבק מעמד דו-לשוני. האוספאד'ר ערך עצרת בבית העירייה של קוט סן-לוק למען סובלנות דתית, והוביל את האופוזיציה כנגד אמנת הערכים של PQ שביקשו למנוע מכל עובד ללבוש סממנים דתיים בבתי ספר, בתי חולים, עיריות וממשלות מחוזיות. שתי הצעות החוק הללו בוטלו. הוא גם תמך בגלוי בחגיגות חנוכה בעיר. ברמה המקומית, האוספאד'ר וחברי מועצת העיר שלו נחשבו כאחת המועצות החדשניות ביותר בקוויבק. קוט סן-לוק בנתה מתחם של בריכה ומרכז קהילתי בסך 18 מיליון דולר תוך עמידה ביעד הזמן ומתחת ליעד התקציב, ופיתחה את אחת מתוכניות ספורט המים המובילות במונטריאול. תחת הנהלת האוספאד'ר, קוט סן-לוק הייתה העיר הראשונה באי מונטריאול שהשיקה תוכנית קומפוסט לכל הבתים הפרטיים, הראשונה שהשיקה מדיניות מזון, והשיקה שוק איכרים וגינות קהילתיות. הגיל החציוני של תושבי העיר קוט סן-לוק ירד בשבע שנים במהלך כהונתו של האוספאד'ר כראש העיר, כאשר הקהילה הרחיבה תוכניות איכותיות לילדים ומבוגרים צעירים ומימנה קוטג'ים טוריים ודיור אחר המתאים למשפחות צעירות. במקביל נמצא בית קבע למועדוני הקשישים ולבית הלגיון בעיר. בנוסף לתפקידיו בשלטון המקומי, בין השנים 2006 ל-2015 שימש האוספאד'ר גם כמזכיר איגוד רשויות הפרברים (ASM), המייצג את 15 הערים והעיירות שנוצרו מחדש באי מונטריאול. כאשר חבר הפרלמנט של המפלגה הליברלית של קנדה, ארווין קוטלר, הודיע כי לא יתמודד בבחירות הפדרליות של 2015 באזור מאונט רויאל, נבחר האוספאד'ר ב-19 באוקטובר 2015 כמחליפו, עם 50.4% מהקולות, ושילש את הרוב בו זכו הליברלים בבחירות 2011. אזור הבחירה מאונט רויאל הוא אזור הבחירה עם אחוז היהודים הגבוה ביותר בקנדה, כשליש מבעלי זכות הבחירה הם יהודים. האוספאד'ר צוין ברשימת עשרת חברי הפרלמנט החדשים הראויים לתשומת לב מיוחדת. ב-16 בפברואר 2016, הוא נבחר נבחר פה אחד לכהן כיושב ראש הוועדה המתמדת של בית הנבחרים לצדק וזכויות אדם. ועדה זו מפקחת על מדיניות משרד המשפטים, תוכניותיו ותקציבו, וכן על בית המשפט העליון של קנדה. מאוחר יותר באותו חודש, זכה לתשומת לב תקשורתית בינלאומית על נאום שנשא בתמיכה בהצעה שהועלתה בבית הנבחרים לדחות את מטרות תנועת החרם, ביטול השקעות וסנקציות (BDS). ראש הממשלה ג'סטין טרודו ורוב הליברלים האחרים הצביעו בעד ההצעה, שעברה ברוב של 229–51. בבחירות 2019, האוספאד'ר נבחר מחדש לפרלמנט עם 56.3% מהקולות, הגדיל באופן משמעותי את היתרון שלו על מתחריו בהשוואה לבחירות הפדרליות ב-2015 (מ-12.4% ל-31.4%), וגבר על המועמד השמרני דוד טורג'דמן ב-13,703 קולות. לאחר בחירתו מחדש, מונה האוספאד'ר למזכיר הפרלמנטרי של שר העבודה. בשנת 2021 מונה האוספאד'ר לנשיא הקבוצה הבין-פרלמנטרית קנדה-ישראל וב-2022 מונה לסגן יו"ר הקבוצה הבין-פרלמנטרית קנדה-ארצות הברית. בבחירות 2021 נבחר האוספאד'ר שוב כנציג מאונט רויאל, עם אחוז הקולות הגבוה ביותר באזור מאז 2006. לאחר בחירתו מחדש, מונה למזכיר הפרלמנטרי של שר השירותים הציבוריים והרכש, לוועדה המתמדת למורשת קנדית ולוועדה המתמדת לתפעול ואומדנים. ב-2020 הקים הקונגרס האמריקאי כח משימה בין פרלמנטרי למלחמה באנטישמיות מקוונת, בראשו, נכון לספטמבר 2022, עמדו דבי וסרמן שולץ חברת בית הנבחרים האמריקאי ואנתוני האוספאד'ר. הכח כלל נציגים מהפרלמנטים של ישראל, ארצות הברית, קנדה, אוסטרליה, ניו זילנד, דרום אפריקה והממלכה המאוחדת. בדצמבר 2023, בעקבות השימוע בפני הקונגרס האמריקאי באפריל 2024 בעניין גילויי אנטישמיות באוניברסיטאות מובילות בארצות הברית, פנה האוספאד'ר, יחד עם ארבעה חברי פרלמנט נוספים ממפלגתו, במכתב ל-25 אוניברסיטאות קנדיות בשאלה האם קריאה להשמדת עם כנגד יהודים או להשמדת מדינת ישראל נוגדת את קוד התנהגות (אנ') שלהן. בשנת 2024 הוא הפך למזכיר פרלמנטרי של נשיא מועצת האוצר. במאי 2024, בעקבות גל מחאות נגד יהודים ונגד ישראל בקמפוסים שהחל בעקבות מתקפת הפתע על ישראל, יזם האוספאד'ר את הקמתה של ועדה פרלמנטרית תחת משרד המשפטים, ללימוד השפעות האנטישמיות בקמפוסים ומחוצה להם, אליה נוספה גם הסמכות לחקור אסלמופוביה. האוספאד'ר הזמין סטודנטים ומרצים מאוניברסיטאות שונות בקנדה לאוטווה, להשתתף בדיונים בוועדת החוקה בפרלמנט. לאור העלייה בתקריות אנטישמיות ברחבי קנדה, ביולי 2024 הודיע ראש ממשלת קנדה, ג'סטיו טרודו, על מינויו של אנתוני האוספאד'ר למשרת יועץ מיוחד למאבק באנטישמיות ולמרכז שיתוף הפעולה בין משרדי ממשלה שונים העוסקים בנושא. האוספאד'ר כתב כמה מאמרי דעה עבור עיתונים קנדיים, התראיין ברשתות חדשות מקומיות וארציות, ושיתף את דעותיו בנושאים הכוללים את ניסיונו כחבר פרלמנט כסוגיות של שפות מיעוטים ותמיכתו בחוקי פונדקאות מתירניים יותר בקנדה, ואף לגבי תמיכתו במדינת ישראל. משנבחר לפרלמנט ב-2015 אמר שהוא מתכוון לייצג את הקהילה היהודית ואת דאגתה לשלומה וביטחונה של מדינת ישראל והסביר שמפלגתו מגבה את ישראל. במאי 2018, האוספאד'ר התעמת עם מממשלתו שלו והתנגד לעמדת ראש הממשלה ג'סטין טרודו, כאשר האחרון פרסם הצהרה שגינתה את צה"ל על שימוש מופרז בכוח כנגד אזרחים לא חמושים וקרא לחקירה עצמאית של ישראל, לאחר שצלף ישראלי ירה בעזה ברופא קנדי בשם ד"ר טארק לובאני. האוספאד'ר מאפיין את עצמו כאחד הסנגורים הישראלים הבולטים בפרלמנט, ומדגיש את נאמנותו גם לבוחריו וגם לקהילה היהודית בקנדה. בנובמבר 2020 פרסמו האוספאד'ר וחבריו לכוח המשימה הבין-פרלמנטרי למאבק באנטישמיות מקוונת מאמר דעה ב-CNN. המאמר שלהם הביע את הצורך בשיתוף פעולה גלובלי כדי להטיל אחריות על ענקי המדיה החברתית למתרחש בפלטפורמות שלהן וליצור מדיניות בינלאומית מגובשת ושקופה להתמודדות עם הסתה ברשת. לאחר תחילת מלחמת חרבות ברזל באוקטובר 2023, נסע האוספאד'ר לישראל והצטלם עם ראש ממשלת ישראל לשעבר נפתלי בנט. ב-19 בינואר 2024, הופיע האוספאד'ר בתוכנית Power and Politics ברשת -CBC והצהיר כי על קנדה לדחות מכל וכל את תביעתה של דרום אפריקה נגד ישראל באשמת רצח עם תוך שהוא אומר כי אפשר לבקר את ישראל מבלי להשתמש בטענה השערורייתי שישראל מבצעת רצח עם. ב-2024 האוספאד'ר התייחס לישראל בנאומו בפרלמנט כ"חברה ובת ברית" ומגדיר את עצמו כציוני. האוספאד'ר הסביר כי להיות ציוני אינו מחייב חוסר ביקורת כלפי ממשלת ישראל, אלא התנגדות להשמדת מדינת ישראל, והתנגדות להקבלה בין ממשלה דמוקרטית לארגון טרור. אחרי החלטת הפרלמנט בעד מדינה פלסטינית והפסקת אספקת נשק לישראל שעברה במרץ 2024, החלטה בה תמכה מפלגתו, מפלגת השלטון, והוא היה בין המתנגדים הבודדים, החל לדבר על משבר זהות בו הוא מרגיש שמפלגתו אינה מייצגת עוד את חלק מהערכים שלו. האוספאד'ר החל להתחרות בשחיה כשהיה בן שמונה. בשנת 1982, כשהיה בן 11, התחרה לראשונה באירועים הקשורים למכביה, אליפות אתלטיקה לצעירים שהתקיימה בממפיס. בשנות העשרה שלו היה האוספאד'ר שחיין תחרותי, ולאחר מכן שחקן כדורמים תחרותי. ב-2010 האוספאד'ר חזר להתחרות בשחייה. ביולי ואוגוסט 2013 התחרה כחלק מנבחרת קנדה וזכה בשבע מדליות, שתי מדליות כסף וחמש מדליות ארד, בשחייה בקטגוריית מאסטרס במשחקי המכביה 2013 בישראל. ארבע שנים מאוחר יותר, במשחקי המכביה 2017, זכה בחמש מדליות, שלוש מדליות כסף ושתי מדליות ארד, במספר אירועי שחייה מאסטרס לגילאי 35+, עבורם התאמן בבריכה שש פעמים בשבוע, כאשר אימון ארך מעל לשעה, בנוסף לשלושה אימוני חדר כושר שבועיים ואימוני ריצה. כחלק מיוזמת כושר רחבה יותר שמטרתה לשמור על חברי הפרלמנט פעילים פיזית ולקדם את המודעות לבריאות וכושר גופני, האוספאד'ר שחה בנבחרת השחייה הפרלמנטרית ורץ עם קבוצת הריצה הפרלמנטרית. הוא מקדם אתלטיקה וכושר גופני בפרלמנט, ומשמש כראש המפלגה הליברלית ביוזמת הכושר הפרלמנטרית שיסד חבר הפרלמנט לשעבר ג'ון ווסטון. אתר האינטרנט הרשמי של אנתוני האוספאד'ר מדיה וקבצים בנושא אנתוני האוספאד'ר בוויקישיתוף אנתוני האוספאד'ר - באתר הפרלמנט הקנדי אנתוני האוספאד'ר, ברשת החברתית פייסבוק אנתוני האוספאד'ר, ברשת החברתית אקס (טוויטר) אנתוני האוספאד'ר, ברשת החברתית אינסטגרם אנתוני האוספאד'ר, סרטונים בערוץ היוטיוב Roles - Anthony Housefather | Current and Past, ourcommons.ca (באנגלית) Montreal MP Anthony Housefather becomes parliamentary secretary again, CTV NEWS MONTREAL, ‏2024-01-30 (באנגלית) Prime Minister welcomes new parliamentary secretaries, Prime Minister of Canada, ‏2019-12-11 (באנגלית) Paul Lungen, Here are the six Jewish MP's headed to Ottawa, The Canadian Jewish News, ‏10 בנובמבר 2015 (באנגלית) Joel Goldenberg, Respected Notary David Housefather passes away, The Suburban Newspaper, ‏2020-10-07 (באנגלית) Anthony Housefather | Executive VP, Corporate Affairs and General Counsel, web.archive.org, ‏2013-07-26 (באנגלית) PERRY GREENBAUM, Improving society — Concordia University Magazine Features, web.archive.org, ‏2013-10-19 (באנגלית) Quebecers eager to break up mega-cities in June referendums, CBC, ‏21 במאי 2004 (באנגלית) Westmount, DDO, CSL mayors acclaimed, CTV news, ‏2013-10-05 (באנגלית) שלום דובער מוצקין, תהלוכה של 50 רכבים האירה את מונטריאול, באתר חב״ד און ליין, ‏30 בדצמבר 2005 Côte Saint-Luc hires Martin Levine as Aquatics Manager and Head Coach | Côte Saint Luc, Quebec, Canada, web.archive.org, ‏4 באפריל 2011 (באנגלית) Liberal Anthony Housefather elected in Mount Royal, CBC News, ‏19 באוקטובר 2015 (באנגלית) Rachel Lau, Liberal Anthony Housefather elected in Mount Royal - Montreal | Globalnews.ca, Global News, ‏19 באוקטובר 2015 (באנגלית) Brian Hutchinson, [https://nationalpost.com/news/politics/nearly-200-rookie-mps-were-elected-in-election-2015-heres-who-to-watch Nearly 200 rookie MPs were elected on Monday. Here's who to watch], National Post, ‏21 באוקטובר 2015 (באנגלית) Rachel Lau, Anthony Housefather elected chair of Standing Committee on Justice and Human Rights - Montreal | Globalnews.ca, Global News, ‏16 בפברואר 2016 (באנגלית) Anthony Housefather (2016-02-20), Anthony Housefather Supports Anti-BDS Motion in the House of Commons, נבדק ב-2024-08-30 Canada officially passes anti-BDS motion, The Canadian Jewish News, ‏2016-02-22 (באנגלית) Prime Minister welcomes new parliamentary secretaries, Prime Minister of Canada, ‏2019-12-11 (באנגלית) Jacob Magid, Congress launches inter-parliamentary task force to combat online anti-Semitism, The Times of Israel, ‏29 בספטמבר 2020 (באנגלית) Interparliamentary Task Force To Combat Online Antisemitism Members Press Tech Leaders to Step Up Efforts to Remove Hate, Better Moderate Platforms, Congresswoman Debbie Wasserman Schultz : Biography, ‏2022-09-16 (באנגלית) Stephanie Taylor, Liberal MPs ask universities if calling for genocide of Jews violates school codes, CBC news, ‏14 בדצמבר 2023 (באנגלית) CP24 (2024-05-09), Parliamentary committee study on antisemitism on campus, נבדק ב-2024-08-31 Peter Zimonjic, [https://www.cbc.ca/news/politics/parliament-committee-study-antisemitism-islamophobia-1.7150995 Justice committee to study antisemitism, Islamophobia on and oﬀ university campuses], CBC News, ‏21 במרץ 2024 TAYLOR, STEPHANIE (2024-05-08). "Jewish students say they don't feel safe, as MPs probe antisemitism at universities". The Globe and Mail (באנגלית). נבדק ב-2024-08-31. לימור שמואל פרידמן, בחסות המלחמה בעזה, האנטי־ציונות זוכה לרוח גבית בקנדה, באתר הארץ, ‏27 במאי 2024 שלומי דיאז, המאבק באנטישמיות: יועצים מיוחדים מונו בקנדה ואוסטרליה, באתר www.hidabroot.org, ‏2024-07-09 Anthony Housefather: A week in the life of a rookie MP, National Post, ‏8 בדצמבר 2015 (באנגלית) Anthony Housefather, Cindy Wasser, Paying for sperm should not be illegal, Toronto Star, ‏2016-04-20 (באנגלית) Anthony Housefather, Anthony Housefather: I'm proud to be a Zionist, National Post, ‏27 במרץ 2024 (באנגלית) Fife, Robert (2018-05-17). "Israel to probe shooting of Canadian-Palestinian doctor, but rejects Trudeau's call for Gaza inquiry". The Globe and Mail (באנגלית). נבדק ב-2024-08-30. My record on Israel, The Suburban Newspaper, ‏2018-07-11 (באנגלית) members of the Inter-Parliamentary Task Force to Combat Online Antisemitism, Opinion: Fighting anti-Semitism online requires a global effort, CNN, ‏2020-11-30 (באנגלית) Liberal MP says it's 'not OK to be neutral' on genocide claim against Israel, CBC News, וידאו, ‏ינואר 2024 (באנגלית) לימור ושי - אקטואליה קנדית בעברית (2024-07-26), ראיון אישי עם חבר הפרלמנט הציוני-ליברלי בקנדה ותמונת מצב על מאחזי הסטודנטים, נבדק ב-2024-08-31 Housefather still ‘thinking’ on Liberal future as eyes turn to Israel arms exports - National | Globalnews.ca, Global News, ‏18 במרץ 2024 (באנגלית) שלומי דיאז, קנדה: הפרלמנט בעד הקמת מדינה פלסטינית - הממשלה מתלבטת, באתר www.hidabroot.org, ‏2024-03-19 Parliament Hill swim team brings together MPs from 4 parties, CBC News, ‏29 בינואר 2016 (באנגלית) Paul Lungen, Canada wraps up Maccabiah games with 50 medals, The Canadian Jewish News, ‏2017-07-21 (באנגלית) Mike Cohen, CSL Mayor Housefather wins seven medals at Maccabiah Games, www.mikecohen.ca/, ‏27 ביולי 2013 (באנגלית) וואלה! NEWS בשיתוף המכביה‏, חבר פרלמנט קנדי וכוורן אוסטרלי: הספורטאים עם המקצועות הכי מפתיעים, באתר וואלה, 12 ביולי 2017 Mark Lidbetter The Suburban, Maccabiah Masters medal in Jerusalem, The Suburban Newspaper, ‏2017-07-19 (באנגלית)